Дукха ца хьелуш, аьчканекъа йисте охьабиссийна хIорш, шаьш лелочух ца кхетачу адамашца цхьаьна, бIаьрго схьа ма-лоццу еха лаьттачу шалонна тIелаьхкира. Гихь кIант а, шина куьйгахь мохь болу нана а, жима ваша марахь волу Хьапи а хьалха-тIаьхьа йогIура. ГIелъелла, вовшахтесначуьра ши куьг хецадаларна кхоьруш, хьалхара некъ цагарна, цхьацца ког айбеш, иза лерина охьабуьллуш, халла йогIу Хьапи нанна тIаьхьайиснера, амма «Аьчканекъах ког ларбелахь», – цуьнан аз кест-кеста кхочура кхуьнан лере.